Vrystater soek plek in VSA se WB-groep | Netwerk24
Deur Owen Kock 13 Junie 2019 15:00
Ruben de HaasFoto: Gallo Images
Die Vrystaat XV-tal se skrumskakel Ruben de Haas het Woensdag Amerika toe vertrek om hom by die nasionale span aan te sluit vir sy eerste Wêreldbeker-oefenkamp.
Sy betrokkenheid by sy aangenome land se oefengroep in Colorado, beteken dat hy nie in aanmerking vir die Vrystaat-Cheetahs se Curriebeker-veldtog sal kom nie.
Hy het die naweek nog in die SuperSport-uitdaagreeks teen die Grens-Bulldogs gespeel toe die Vrystaters met 80-7 gewen het.
Die 20-jarige De Haas en 40 van sy 50 Eagles-spanmaats begin eersdaags met voorbereiding vir die Pasifiese Nasiesbeker-reeks. Die ander tien sluit later by hulle aan. Die groep sal uiteindelik tot 31 uitgedun word.
Hulle gaan vier toetse speel in hul opmars na die Wêreldbeker-toernooi.
Dit sluit in twee toetse, tuis en weg, teen Kanada.
Die Eagles gaan in Fidji ook teen Samoa en Japan speel.
De Haas, wat reeds in 11 toetse vir die Eagles gespeel het, kan later vanjaar in sy eerste Wêreldbeker-toernooi speel, as hy Gary Gold (afrigter, en voormalige Springbok-hulpafrigter) se finale groep vir die toernooi in Japan haal.
As hy die WB-groep haal, sal dit beteken dat hy eers in Oktober na Bloemfontein sal terugkeer.
Sy kontrak met die Vrystaat Rugbyunie verstryk einde Oktober 2020.
*Bepalings: Pasifiese Beker-toernooi: 27 Julie: VSA t. Kanada; 2 Augustus: VSA t. Samoa; 10 Augustus: VSA t. Japan.
* Wêreldbeker-opwarmingswedstryd: 7 September: VSA t. Kanada.
Meer oor: Ruben De Haas | Bloemfontein | Skrumskakel | Cheetahs | Wereldbekertoernooi | Eagles | Rugby